РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број: 06-2/151-24

5. новембар 2024. године

Б е о г р а д

ЗАПИСНИК

15. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 5. НОВЕМБРА 2024. ГОДИНЕ

Седница је почела у 11,15 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ Светлана Милијић, Никола Радосављевић, Живан Бајић, Ненад Крстић, Бранко Павловић, Душан Никезић, Ненад Митровић, Загорка Алексић и Акош Ујхељи.

Седници су присуствовали заменици чланова Одбора: Ђорђе Станковић (заменик Мирослава Алексића) и Ило Михајловски (заменик Драгана М. Марковића).

Седници нису присуствовали чланови Одбора: Тијана Давидовац, Душан Бајатовић, Пеђа Митровић, Владимир Јелић, као ни њихови заменици.

На позив председника Одбора, седници су присуствовали представници Комисије за хартије од вредности: Марко Јанковић, председник и Биљана Аговска, руководилац Службе за финансијско пословање; Агенције за енергетику: Дејан Поповић, председник Савета, Негица Рајаков, Горан Петковић и Аца Марковић, чланови Савета; представник Регулаторног тела за електронске медије Растко Стефановић, виши економски саветник; представници Државне ревизорске институције: Душко Пејовић, председник, Ива Василић Миљић, начелник Службе за међународну сарадњу и односе са јавношћу и Душица Букошћак из Службе за финансијско материјалне послове; представник Фискалног савета Благоје Пауновић, председник; представници Комисије за контролу државне помоћи: Драгица Јорговић, члан Савета, Лука Милошевић, секретар Комисије и Елена Кнежевић, виши саветник за финансијске послове.

На предлог председника, Одбор је већином гласова (10 гласова за, троје уздржаних) одлучио да се дневни ред допуни са тачком дневног реда која ће се разматрати као десета тачка дневног реда а која гласи: „10**.** Доношење одлуке о образовању Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи“.

На предлог председника, Одбор је, већином гласова (10 гласова за, троје уздржаних), утврдио следећи дневни ред у целини:

Д н е в н и р е д:

1. Разматрање Годишњег извештаја Комисије за хартије од вредности за 2023. годину, који је поднела Комисија за хартије од вредности (број 02-1576/24 од 28. јуна 2024. године);

2. Утврђивање Предлога одлуке о давању сагласности на Финансијски план Комисије за хартије од вредности за 2025. годину, који је поднела Комисија за хартије од вредности (број 400-2053/24 од 3. септембра 2024. године);

3. Утврђивање Предлога одлуке о давању сагласности на Финансијски план Агенције за енергетику Републике Србије за 2025. годину, који је поднела Агенција за енергетику Републике Србије (број 400-2423/24 од 18. октобра 2024. године);

4. Утврђивање Предлога одлуке о давању сагласности на Финансијски план Регулаторног тела за електронске медије за 2025. годину, који је поднело Регулаторно тело за електронске медије (број 400-2500/24 од 28. октобра 2024. године);

5. Давање сагласности на Предлог финансијског плана Државне ревизорске институције за 2025. годину и пројекцијама за 2026. и 2027. годину (број 402-750/24-2 од 11. септембра 2024. године);

6. Давање сагласности на Предлог измена финансијског плана Фискалног савета за 2024. годину, који је поднео Фискални савет (број 400-2199/24 од 20. септембра 2024. године);

7. Давање сагласности на Предлог финансијског плана Фискалног савета за 2025. годину, који је поднео Фискални савет (број 400-2509/24 од 28. октобра 2024. године);

8. Давање сагласности на Предлог друге измене финансијског плана Комисије за контролу државне помоћи за 2024. годину, који је поднела Комисија за контролу државне помоћи (број 400-1710/23-8 од 22. октобра 2024. године);

9. Давање сагласности на Предлог финансијског плана Комисије за контролу државне помоћи за 2025. годину, који је поднела Комисија за контролу државне помоћи (број 400-2162/24 од 17. септембра 2024. године);

10**.** Доношење одлуке о образовању Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи.

Одбор је, већином гласова (10 за, један против, двоје уздржаних), одлучио да обави заједнички јединствени претрес о тачкама дневног реда од 1. до 9. с тим што ће се о свакој тачки дневног реда Одбор изјашњавати појединачно.

\*\*\*

**ЗАЈЕДНИЧКИ ЈЕДИНСТВЕНИ ПРЕТРЕС О ТАЧКАМА 1. ДО 9.**

**1. Разматрање Годишњег извештаја Комисије за хартије од вредности за 2023. годину**

**2. Утврђивање Предлога одлуке о давању сагласности на Финансијски план Комисије за хартије од вредности за 2025. годину**

Председник Одбора подсетио је чланове Одбора да је чланом 350. став 1. Закона о тржишту капитала утврђено да Комисија за хартије од вредности подноси годишњи извештај Народној скупштини у року од шест месеци од завршетка пословне године. Сагласно наведеној одредби Закона, Комисија за хартије од вредности поднела је Народној скупштини Годишњи извештај за 2023. годину. Такође, чланом 350. став 6. Закона о тржишту капитала утврђено је да Финансијски план за наредну годину Комисија доноси до 30. новембра текуће године и доставља га Народној скупштини на сагласност. Сагласно наведеним одредбама Закона о тржишту капитала, Комисија за хартије од вредности доставила је Народној скупштини Финансијски план за 2025. годину.

Марко Јанковић, председник Комисије, представио је Годишњи извештај Комисије за хартије од вредности за 2023. годину. Истакао је да је у 2023. години Комисија остварила укупан приход у износу од 150,3 мил. динара, што је за 48,3% више од прихода остварених у 2022. години а да су остварени приходи за 9,1 % већи од планираних прихода према усвојеном Финансијском плану Комисије за 2023. годину. Укупни реализовани расходи у 2023. години износе 120,8 мил. динара и за 22,1% су већи у односу на расходе остварене у 2022. години а истовремено су за 11,4% мањи од укупно планираних расхода према усвојеном Финансијском плану Комисије за 2023. годину. Остварени нето добитак у 2023. години износио је 29,6 мил. динара.

Образлажући Финансијски план Комисије за 2025. годину, председник Комисије истакао је да укупни планирани приходи за 2025. годину износе 203,1 мил. динара а чине их сопствени приходи од накнада по Правилнику о тарифи у износу од 197,8 мил. динара и остали приходи у износу од 5,3 мил. динара. Укупни расходи за 2025. годину планирани су у износу од 192,2 мил. динара што је за 25,6% више у односу на 2024. годину. У структури укупних текућих расхода, највећи део чине трошкови за зараде.

**3. Утврђивање Предлога одлуке о давању сагласности на Финансијски план Агенције за енергетику Републике Србије за 2025. годину**

Председник Одбора подсетио је чланове Одбора да је чланом 61. став 1. Закона о енергетици прописано да Агенција за енергетику Републике Србије доноси финансијски план којим се утврђују укупни приходи и расходи Агенције који су неопходни за обављање законом прописаних обавеза Агенције, политика зарада запослених у Агенцији којом се обезбеђује одговарајући стручан кадар, као и резерва за непредвиђене издатке. Ставом 2. истог члана прописано је да Агенција самостално одлучује о расподели средстава одобрених финансијским планом, на начин којим се обезбеђује спровођење надлежности утврђених Законом, као и да на финансијски план Агенције сагласност даје Народна скупштина. У складу са наведеним, Агенција је дана 18. октобра упутила Народној скупштини Финансијски план за 2025. годину.

Дејан Поповић, председник Савета Агенције, образложио је Финансијски план Агенције за енергетику за 2025.годину. Укупно планирани приходи за 2025. годину износе 392,8 мил. динара и усклађени су са планираним расходима за 2025. годину.

Председник Агенције истакао је да су у оквиру прихода планирани и приходи од донација и рефундација у износу од 13,2 мил. динара а односе се на увођење новог информационог система Агенције (АЕРСИС) који се реализује у оквиру програма ИПА2018 ,,Подршка Агенцији за енергетику Републике Србије у прикупљању и анализи података о енергетском тржишту и мрежној инфраструктури”. Такође, у планираним расходима, највећи раст расхода је на трошковима репрезентације а настао је усред планиране прославе јубилеја 20 година рада Агенције.

**4. Утврђивање Предлога одлуке о давању сагласности на Финансијски план Регулаторног тела за електронске медије за 2025. годину**

Председник Одбора Верољуб Арсић подсетио је да је чланом 34.ст.1.и 3.Закона о електронским медијима прописано да се финансирање Регулаторног тела за електронске медије врши у складу са финансијским планом који за сваку годину доноси Савет Регулатора, као и да је Регулатор дужан да предлог финансијског плана достави одбору Народне скупштине надлежном за област финансија најкасније до 1. новембра текуће године за наредну годину. У ставу 4. истог члана прописано је да Народна скупштина даје сагласност на финансијски план Регулатора. Регулатор је 28. октобра 2024. године доставио Одбору за финансије, републички буџет и контролу трошења јавних средставаФинансијски план Регулаторног тела за електронске медије за 2025. годину.

Растко Стефановић, виши економски саветник у РЕМ-у, укратко је образложио Финансијски план Регулаторног тела за електронске медије за 2025.годину. У уводном излагању истакао је да је финансијски план за 2025. годину урађен у складу са изменама новог Закона о електронским медијима који је ступио на снагу 4. новембра 2023. године. Планирани приходи за 2025.годину износе 520,3 мил.динара и прилагођени су трошковима регулатора, односно планирани су у висини расхода који износе 520,3 мил.динара. Такође, указао је на чињеницу да Регулатору и даље највећи проблем представља закуп пословног простора који за период од 2003.до 2024.године плаћен у износу од око 2,87 мил.евра.

**5. Давање сагласности на Предлог финансијског плана Државне ревизорске институције за 2025. годину и пројекцијама 2026. и 2027. годину**

Председник Одбора подсетио је чланове да је чланом 14. став 1. тачка 4) Закона о Државној ревизорској институцији прописано је да Савет Државне ревизорске институције доноси финансијски план Институције. Истим законом, у члану 51. став 2. утврђена је обавеза Савета да Предлог финансијског плана Институције достави надлежном радном телу Народне скупштине на сагласност. У складу са утврђеном обавезом, председник Савета поднео је Одбору за финансије, републички буџет и контролу трошења јавних средстава Предлог финансијског плана Државне ревизорске институције за 2025. годину, са пројекцијама за 2026. и 2027. годину, ради давања сагласности.

Председник Државне ревизорске институције и генерални државни ревизор, Душко Пејовић, укратко је образложио Предлог финансијског плана Државне ревизорске институције за 2025. годину и пројекцијама за 2026. и 2027. годину.

Укупна потребна планирана средства за рад Институције у 2025. години износе 1.385.631.000 динара а обухватају потребе за укупне расходе у износу од 1.363.970.000 динара и издатке за нефинансијску имовину у износу од 21.661.000 динара. Највећи део средстава односи се на расходе за запослене 91,6 %, на остале расходе 6,9 % и на издатке 1,5 % .

Председник је указао и на проблем пословног простора који има Државна ревизорска институција. Нагласио је да Институција планира запошљавање јер тренутно има 333 запослена а 431 систематизовану позицију и када би запослила односно попунила све позиције, пословни простор би био ограничен посебно у Београду.

**6. Давање сагласности на Предлог измена финансијског плана Фискалног савета за 2024. годину**

**7. Давање сагласности на Предлог финансијског плана Фискалног савета за 2025. годину**

Председник Одбора Верољуб Арсић подсетио је чланове Одбора да је чланом 92ћ став 2. Закона о буџетском систему прописано да се средства за рад Фискалног савета обезбеђују у буџету Републике Србије и утврђује обавеза чланова Фискалног савета да предлог финансијског плана Фискалног савета доставе надлежном радном телу Народне скупштине на сагласност.

Фискални савет је дана 20. септембра 2024. године поднео Одбору за финансије, републички буџет и контролу трошења јавних средстава, као надлежном радном телу Народне скупштине, Предлог измена финансијског плана Фискалног савета за 2024. годину, а 28. октобра 2024. године и Предлог финансијског плана за 2025. годину, ради разматрања и давања сагласности.

Благоје Пауновић, председник Фискалног савета, детаљно је образложио Предлог финансијског плана Фискалног савета за 2025. годину наводећи да су средства за рад Фискалног савета планирана у износу од 78.923.000 динара. Највећи део тих средстава, око 53%, односи се на плате, додатке и накнаде запослених са припадајућим социјалним доприносима на терет запослених.

**8. Давање сагласности на Предлог друге измене финансијског плана Комисије за контролу државне помоћи за 2024. годину**

**9. Давање сагласности на Предлог финансијског плана Комисије за контролу државне помоћи за 2025. годину**

Председник Одбора подсетио је да је чланом 19. ст. 1. и 2. Закона о контроли државне помоћи прописано је да се средства за рад Комисије за контролу државне помоћи обезбеђују у буџету Републике Србије у оквиру посебног буџетског раздела и из других извора, као и да Савет Комисије утврђује предлог финансијског плана Комисије и доставља га одбору Народне скупштине надлежном за послове финансија на сагласност. У складу са Законом, Комисија је 22. октобра 2024. године Одбору доставила Предлог друге измене финансијског плана за 2024. годину, док је 17. септембра 2024. године доставила и Предлог финансијског плана за 2025. годину.

Драгица Јорговић, члан Савета, образложила је Предлог друге измене финансијског плана Комисије за контролу државне помоћи за 2024. годину и Предлог финансијског плана Комисије за контролу државне помоћи за 2025. годину.

Друга Измена финансијског плана Комисије за 2024. годину усклађена је са изменама и допунама Закона о буџету за 2024. годину а односи се на средства која су неопходна за плате и социјалне доприносе за запослене. Истакла је да је финансијски план за 2025. годину урађен строго рестриктивно, осим дела који се односи на средства за плате из разлога што је Комисија планирала да у 2025. години попуни сва систематизова радна места, као и радна места за Савет Комисије.

У дискусији су учествовали: Душан Никезић, Бранко Павловић, Ненад Митровић и Верољуб Арсић.

Након завршетка дискусије, приступило се гласању по тачкама 1. до 9. дневног реда појединачно.

\*\*\*

**1. тачка**

Одбор је, већином гласова (10 гласова за, један уздржан, један није гласао) одлучио да, након разматрања Годишњег извештаја о раду Комисије за хартије од вредности за 2023. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

ПОВОДОМ РАЗМАТРАЊА ГОДИШЊЕГ ИЗВЕШТАЈА КОМИСИЈЕ ЗА ХАРТИЈЕ ОД ВРЕДНОСТИ ЗА 2023. ГОДИНУ

1. Прихвата се Годишњи извештај Комисије за хартије од вредности за 2023. годину.

2. Овај закључак објавити у „Службеном гласнику Републике Србије“.

За представника предлагача на седници Народне скупштине одређен је Верољуб Арсић, председник Одбора.

**2. тачка**

Одбор је, у складу са чланом 350. став 6. Закона о тржишту капитала, већином гласова (10 гласова за, двоје уздржаних), усвојио Предлог одлуке о давању сагласности на Финансијски план Комисије за хартије од вредности за 2025. годину који доставља Народној скупштини на разматрање и усвајање.

За представника предлагача на седници Народне скупштине одређен је Верољуб Арсић, председник Одбора.

**3. тачка**

Одбор је, у складу са чланом 61. став 2. Закона о енергетици, већином гласова (10 гласова за, двоје уздржаних), усвојио Предлог одлуке о давању сагласности на Финансијски план Агенције за енергетику за 2025. годину који доставља Народној скупштини на разматрање и усвајање.

За представника предлагача на седници Народне скупштине одређен је Верољуб Арсић, председник Одбора.

**4. тачка**

Одбор је, у складу са чланом 34. став 3. Закона о електронским медијима, већином гласова (девет гласова за, један против, двоје уздржаних) усвојио Предлог одлуке о давању сагласности на Финансијски план Регулаторног тела за електронске медије за 2025. годину који доставља Народној скупштини на разматрање и усвајање.

За представника предлагача на седници Народне скупштине одређен је Верољуб Арсић, председник Одбора.

**5. тачка**

Одбор је, у складу са чланом 51. став 2. Закона о Државној ревизорској институцији, једногласно (12 гласова за) донео

О Д Л У К У

о давању сагласности на Предлог финансијског плана

Државне ревизорске институције за 2025. годину и пројекцијама за 2026. и 2027. годину

ДАЈЕ СЕ САГЛАСНОСТ на Предлог финансијског плана Државне ревизорске институције за 2025. годину и пројекцијама за 2026. и 2027. годину (број: 402-750/24-2 од 11. септембра 2024.године).

**6. тачка**

Одбор је, у складу са чланом 92ћ став 2. Закона о буџетском систему, већином гласова (11 гласова за, један против) донео одлуку да да сагласност на Предлог измена финансијског плана Фискалног савета за 2024. годину, који је поднео Фискални савет (број: 401-00-00018/12/2023-03 од 20. септембра 2024. године).

**7. тачка**

Одбор је, у складу са чланом 92ћ став 2. Закона о буџетском систему, већином гласова (11 гласова за, један против) донео одлуку да да сагласност на Предлог финансијског плана Фискалног савета за 2025. годину, који је поднео Фискални савет (број: 400-2509/24 од 28. октобра 2024. године).

**8. тачка**

Одбор је, у складу са чланом 19.став 2. Закона о контроли државне помоћи већином гласова (10 гласова за, 1 против, 1 уздржан), донео одлуку да да сагласност на Одлуку о Другој измени Финансијског плана Комисије за контролу државне помоћи за 2024. годину број 400-1710/23-8 од 22.октобра 2024.године, коју је Савет за контролу државне помоћи донео у складу са Законом о изменама и допунама Закона о буџету Републике Србије за 2024.годину.

**9. тачка**

Одбор је, у складу са чланом 19.став 2. Закона о контроли државне помоћи већином гласова (10 гласова за, 1 против, 1 уздржан), донео одлуку да да сагласност на Предлог Финансијског плана Комисије за контролу државне помоћи за 2025. годину.

**ДЕСЕТА ТАЧКА**: Доношење одлуке о образовању Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи

Председник Одбора подсетио је чланове Одбора да је чланом 27. став 8. Закона о Народној скупштини и чланом 44. став 6. Пословника Народне скупштине прописано да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, док је чланом 55. Пословника прописан делокруг рада Одбора за финансије, републички буџет и контролу трошења јавних средстава.

Председник Народне скупштине огласила је конкурс за избор три члана Савета Комисије у „Службеном гласнику РС“, број 87/24, дневном листу „Политика“, на интернет страници Народне скупштине, као и на интернет страници Комисије за контролу државне помоћи, 1. новембра 2024. године, са роком од 30 дана за подношење пријава.

Следећи праксу коју је Одбор установио приликом првог избора Савета Комисије, председник предложио је да Одбор одлуком образује Радну групу у чијем саставу би били чланови Одбора за финансије, републички буџет и контролу трошења јавних средстава, са задатком да Радна група утврди испуњеност услова у поступку предлагања кандидата за избор три члана Савета Комисије за контролу државне помоћи. Радној групи ће у извршењу овог задатка административно-стручну и техничку помоћ пружати запослени у служби Одбора. Радна група почиње са радом даном доношења одлуке о њеном образовању а завршава подношењем свеобухватног извештаја о свом раду Одбору. Такође, Радна група је дужна да о појединачним активностима обавештава Одбор и своје предлоге подноси Одбору на усвајање.

Дискусије по овој тачки дневног реда није било.

На основу члана 27. ст. 8. Закона о Народној скупштини („Службени гласник РС“, број 9/10), члана 44. став 6. а у вези са чланом 55. Пословника Народне скупштине („Службени гласник РС“, број 20/12 - Пречишћен текст), Одбор за финансије, републички буџет и контролу трошења јавних средстава је, већином гласова (11 гласова за,1 није гласао), донео

**О Д Л У К У**

**о образовању Радне групе за утврђивање испуњености услова у поступку предлагања кандидата за избор три члана Савета Комисије за контролу државне помоћи**

1. ОБРАЗУЈЕ СЕ Радна група за утврђивање испуњености услова у поступку предлагања кандидата за избор три члана Савета Комисије за контролу државне помоћи (у даљем тексту: *Радна група*), у следећем саставу:

**Председник**:

**-** Живан Бајић

**Чланови**:

- Светлана Милијић

- Ненад Крстић

- Пеђа Митровић

- Ненад Митровић

2. Задатак Радне групе је да у поступку предлагања кандидата за избор три члана Савета Комисије за контролу државне помоћи (у даљем тексту: Комисија), по јавном конкурсу који је објављен у „Службеном гласнику РС“, дневном листу „Политика“ и на интернет страници Народне скупштине Републике Србије и Комисије за контролу државне помоћи, изврши преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу.

3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

4. Радна група почиње са радом даном доношења одлуке а завршава подношењем извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

5. Ова одлука ступа на снагу даном доношења.

Седница је завршена у 13,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић